บลจ.บัวหลวง ฉวยจังหวะสะสมหุ้น
บลจ.บัวหลวงทยอยซื้อหุ้นสะสม เชื่อการฟื้นตัวศก.ไทย-การเติบโตอาเซียนช่วยหนุนโอกาสการค้า-การลงทุน
16 พ.ค. 2559

บลจ.บัวหลวงทยอยซื้อหุ้นสะสม เชื่อการฟื้นตัวศก.ไทย-การเติบโตอาเซียนช่วยหนุนโอกาสการค้า-การลงทุน
นายพีรพงศ์ จิระเสวีจินดา Managing Director และ Chief Investment Officer บริษัทหลักทรัพย์จัดการกองทุนรวม (บลจ.) บัวหลวง กล่าวว่า ในช่วงนี้มีแรงขายทำกำไรในตลาดหุ้นออกมาบ้าง แต่หลายบริษัทมีผลประกอบการที่ดี ทางทีมจัดการกองทุนจึงเห็นเป็นโอกาสทยอยซื้อสะสม นอกจากนี้ ยังเชื่อมันต่อการฟื้นตัวของเศรษฐกิจไทย และการเติบโตของอาเซียน จะช่วยหนุนโอกาสทางการค้าการลงทุนให้เพิ่มมากขึ้น
"ตั้งแต่เข้าสู่ปี 2559 ดัชนีตลาดหลักทรัพย์ไทยปรับตัวขึ้น เนื่องจากปัจจัยลบต่างๆ ได้สะท้อนไปพอสมควรแล้ว ผนวกกับแรงหนุนจากนโยบายผ่อนคลายทางการเงินอย่างต่อเนื่อง จากธนาคารกลางยุโรป (ECB) และธนาคารกลางญี่ปุ่น (BOJ) รวมทั้งธนาคารกลางสหรัฐฯ ก็ยังไม่เร่งปรับขึ้นอัตราดอกเบี้ย อีกทั้งยังเป็นช่วงประกาศผลการดำเนินงานของบริษัทจดทะเบียน จึงเกิดแรงขายทำกำไรบ้าง"นายพีรพงศ์ กล่าว
พร้อมกันนี้ กองทุนเปิดบัวหลวงร่วมทุน (BCAP) เน้นลงทุนระยะปานกลางและระยะยาวในหลักทรัพย์ของบริษัทที่เติบโตสูงหรือมีปัจจัยพื้นฐานแข็งแกร่ง ประกาศจ่ายปันผลจากรอบการดำเนินงานงวด 1 ก.พ. ถึง 30 เม.ย. 2559 ในอัตราหน่วยลงทุนละ 0.26552 บาท โดยกำหนดจ่ายเงินปันผลในวันที่ 18 พ.ค. นี้